© Цветелина Белутова, Капитал Валери Симеонов, вицепремиер

Ще се отива на съд за съжаление, няма как" - така вицепремиерът Валери Симеонов отговори в студиото на "Просто Диков" по Би Ай Ти на въпрос какво ще прави, след като 24-часовият му ултиматум към БНТ, БНР, Би Ти Ви и "Нова телевизия" изтече, без медиите да му се извинят.

Симеонов направи забележка, че използването на думата ултиматум в случая не било уместно, защото той просто човешки бил дал срок на медиите да му се извинят, след като "определено са сгазили закона". Той продължи да твърди, че четирите медии не са отразили неговата позиция по скандала от петък, независимо че те показаха публикуваната в официалния му профил във "Фейсбук" позиция, както и запис на негов коментар пред журналисти. "На мен ми е вменено престъпление от тия четири медии, тия четири медии брутално излъгаха за нещо, което не е истина", заяви вицепремиерът.

"Активни защитници на крехката журналистическа душевност извадиха едно несъществуващо събитие", смята Валери Симеонов. Той добави, че не е отправял никаква заплаха към журналиста Виктор Николаев, а бил изказал мнение като с думите за "Викторгейт" направил аналогия с доза ирония. Разказа, че след медийното отразяване на участието му в сутрешния блок на "Нова телевизия" още в петък по обяд позвънил на водещия Виктор Николаев. "Смяхме се просто. След което кампанията се завъртя като снежна лавина", каза той.

Въпреки заявката си за завеждане на дело за клевета, вицепремиерът каза, че не е убеден, че ще го спечели, като за причина посочи независимостта на съдебната система: "Аз не съм сигурен, че ще ги осъдя, защото не съм сигурен, че българският съдебен състав, съответните състави, ще бъдат достатъчно принципни, защото съдебната системна страда от определени недъзи в България".

"Откак е пламнал скандалът, един телефон не ми звънна един журналист, за да ме попита за мнение. Никой не допуска, че аз също имам човешки права, че аз също имам достойнство", оплака се той. Според Симеонов в момента срещу него се води обща кампания и има координирана атака.

"Нека големите телевизии, тези двете (Би Ти Ви и "Нова телевизия" - бел.ред.), да не си въобразяват, че всяка сутрин може да имат в сутрешния блок сервирана закуска пиле на грил. Някой път може да им се случи и таралеж. Така че почва войната на таралежите", добави Валери Симеонов.